লোহাগড়ায় শতবর্ষী বৃদ্ধাকে গলা কেটে হত্যা
নড়াইলের লোহাগড়ায় বড়ুবিবি নামে শতবর্ষী এক বৃদ্ধাকে গলা কেটে হত্যা করা হয়েছে। শনিবার তার লাশ উদ্ধার করে ময়নাতদন্তের জন্য নড়াইল সদর হাসপাতাল মর্গে পাঠিয়েছে পুলিশ।







জমিজমা-সংক্রান্ত বিরোধের জের ধরে বাগডাঙ্গা-সারোল গ্রামে এ ঘটনা ঘটে। নিহত বৃদ্ধা (১০৫) একই গ্রামের মৃত আমির হোসেন খানের স্ত্রী।




এলাকাবাসী ও নিহতের পরিবার সূত্র জানায়, উপজেলার দিঘলিয়া ইউপির বাগডাঙ্গা-সারোল গ্রামের মৃত আমির হোসেন খাঁনের ছেলে লোকমান খাঁনের সঙ্গে ২ একর জমি নিয়ে প্রতিবেশী নাজমুল মোল্যার মধ্যে দীর্ঘদিন ধরে বিরোধ ও মামলা মোকদ্দমা চলে আসছিল।
এর জের ধরে গত শুক্রবার ভোররাতে একদল দুর্বৃত্ত লোকমান খাঁনের মা শতবর্ষী বৃদ্ধা বড়ুবিবিকে ঘুমন্ত অবস্থায় ধারালো অস্ত্র দিয়ে গলা কেটে হত্যা করে পালিয়ে যায়।
শনিবার ভোরে খবর পেয়ে লোহাগড়া থানার ওসি প্রবীর বিশ্বাসের নেতৃত্বে একদল পুলিশ ঘটনাস্থল পরিদর্শন করে এবং নিহতের লাশ উদ্ধার করে ময়নাতদন্তের জন্য নড়াইল সদর হাসপাতালে পাঠায়।
এদিকে দুপুরে নড়াইলের অতিরিক্ত পুলিশ সুপার (সার্কেল) মো. শরফুদ্দিন ঘটনাস্থল পরিদর্শন করেন।
লোহাগড়া থানার ওসি প্রবীর বিশ্বাস বলেন, বৃদ্ধা খুনের ঘটনায় কাউকে আটক করা হয়নি।

নড়াইলের লোহাগড়ায় বড়ুবিবি নামে শতবর্ষী এক বৃদ্ধাকে গলা কেটে হত্যা করা হয়েছে। শনিবার তার লাশ উদ্ধার করে ময়নাতদন্তের জন্য নড়াইল সদর হাসপাতাল মর্গে পাঠিয়েছে পুলিশ।